**LITÉRI KÖZÖS ÖNKORMÁNYZATI HIVATAL**

**Beszámoló**

**a 2018. évi költségvetés teljesítéséről**

A 4/2013. (I.11.) Korm.rendelet 5.§ (1) bekezdése értelmében a helyi önkormányzat és a társulás éves költségvetési beszámolót készít. Az államháztartásról szóló 2011. évi CXCV. Törvény 91.§ (1) bekezdése, valamint az államháztartás számviteléről szóló 4/2013. (I. 11.) Korm. rendelet 5.§ (1) bekezdése értelmében a helyi önkormányzat és a társulás a tárgyévi költségvetésének végrehajtására vonatkozó zárszámadási rendeletét a jegyző készíti elő úgy, hogy az a képviselő-testület elé terjesztést követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

A Litéri Közös ÖnkormányzatiHivatal 2018. évi költségvetését Litér Község Önkormányzata a 2/2016.(II.29.) önkormányzati rendeletével állapította meg.

A kiadások és bevételek alakulását az 1. melléklet mutatja be.

**Bevételek alakulása**

A Közös Hivatal 2018. évi bevétele 100 %-ban teljesült.

Államháztartáson belüli működési célú támogatásként (B1) a 2018. évi időközi választásokra kapott bevételt könyveltük le 1.099.121 Ft összegben.

Intézményi működési bevételek (B4) között számoltuk el 70.000 Ft igazgatási szolgáltatás díját.

Felhalmozási bevételek között (B5) az értékesített nyomtató bevételét számoltuk el 80.000Ft összegben.

Felügyeleti szervtől kapott támogatások 100 %-os teljesítést mutatnak 66.225.466 Ft-tal. Ebből állami támogatás 39.296.000 Ft, Királyszentistván hozzájárulása 6.647.000 Ft, Litér Község Önkormányzatának hozzájárulása 20.282.466 Ft.

Az előző évi maradvány felhasználása 2.749.472 Ft.

**Kiadások alakulása**

Működési kiadásokra a Litéri Közös Önkormányzati Hivatal 2018. évben 64.988.571 Ft-ot, az előirányzat 97%-át költötte el.

Személyi juttatásokra 49.659.092 Ft lett kifizetve, 100%-os teljesítés mellett. A közös hivatalnak, mint munkáltatónak a dolgozói személyi juttatások után fizetendő munkaadókat terhelő járulékot kell fizetni, ennek értéke 10.117.000 Ft volt, 99%.

Dologi kiadásokra összesen 5.212.479 Ft-ot fordítottunk a 2018-as költségvetési év során, ez az előirányzat 74%-a. A hivatal dologi kiadásai 5.212.479 Ft-ban teljesültek (irodaszerek, postaköltség, informatikai szolgáltatások, közüzemi szolgáltatások, szakmai továbbképzések).

**Felhalmozási kiadásoknál** az eredeti előirányzat 1.540.000 Ft volt. Az 3.466.850Ft módosított előirányzathoz viszonyítva 52 %-os teljesítési szinten 1.792.670Ft került kifizetésre. Beruházások között informatikai-hálózati eszközt, és hivatali gépjármű beszerzés beruházást könyveltük le.

**Közvetett támogatások, és adósságot keletkeztető ügyletek**

A Litéri Közös Önkormányzati Hivatal a költségvetési évben nem nyújtott közvetett támogatást. (2. melléklet)

**Vagyon alakulása**

A Hivatal vagyonkimutatását a 3. melléklet tartalmazza.

A Közös Önkormányzati Hivatal mérlegfőösszege 5.424.012 Ft.

Az eszközök között 1.852.378 Ft a Nemzeti vagyonba tartozó befektetett eszköz érték, 3.228.010 Ft év végi pénzkészlettel rendelkezünk, 265.000Ft-ot tartunk nyilván követelésként, mely dolgozói munkabérelőleg. Aktív időbeli elhatároláson 78.624 Ft került kimutatásra, ez a Helyi Vizuál Regiszter licenszdíj 2019. évre.

A források között 2.034.472 Ft saját tőke került kimutatásra, ez az előző évhez képest 2.773.204 Ft-os növekedést mutat, mely összeg a mérleg szerinti eredmény. Passzív időbeli elhatárolásként 3.339.540 Ft szerepel a mérlegben ez a december havi személyi juttatások előírása.

A pénzeszközök változását a 4. melléklet, a tárgyévre és a következő három évre vonatkozó költségvetési mérleget az 5. melléklet tartalmazza.

A vagyonkataszteri nyilvántartást és leltárt a 6. melléklet mutatja be.

**Gazdálkodás értékelése**

A 2018. évi teljesítés a biztosított előirányzaton belül történt, takarékos, megfontolt és kiegyensúlyozott költséggazdálkodást folytatott a hivatal.

Fizetési kötelezettségeit megfelelő időben teljesítette, likviditási problémái nem voltak. A közös hivatalban az alapellátásokat folyamatosan, fennakadás nélkül tudjuk biztosítani, mivel a pénzügyi helyzet stabilnak mondható.

Kérem, a képviselő-testületet, hogy a Litéri Közös ÖnkormányzatiHivatal 2018. évi gazdálkodásáról szóló tájékoztatót, a megvitatást követően, a határozati javaslattal elfogadni szíveskedjenek.

Litér, 2018.május

Bencze Éva

jegyző